Broj: 711-I-297-P-409-22/23-06-17

Zagreb, 16. prosinca 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Nataše Novaković, kao predsjednice Povjerenstva, Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21., u daljnjem tekstu ZSSI/21), **u predmetu obveznika Đulijana Petrovića, OIB: ……………….** **općinskog načelnika Općine Kaštelir – Labinci,**  pokrenutom po službenoj dužnosti, na 197. sjednici održanoj 16. prosinca 2022., donosi sljedeću:

**ODLUKU**

1. **Obveznik Đulijano Petrović, općinski načelnik Općine Kaštelir - Labinci, nije počinio povredu odredbe članka 14. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), u razdoblju od 25. svibnja 2021. do 24. prosinca 2021., odnosno povredu odredbe članka 18. stavka 1. ZSSI/21-a u razdoblju od 25. prosinca 2021. do 30. lipnja 2022., koje bi proizlazile iz obavljanja funkcija člana Uprave trgovačkih društava Mavriš d.o.o. i Martinela d.o.o. istodobno s obnašanjem navedene dužnosti, jer je obveznik nakon imenovanja na javnu dužnost podnio ostavku na funkcije u ovim društvima.**
2. **Ova Odluka objavit će se na mrežnim stranicama Povjerenstva nakon uredne dostave obvezniku.**

Obrazloženje

Povjerenstvo je na stručnom radnom sastanku održanom dana 25. listopada 2022. Zaključkom broj: 711-I-2195-Pp-409/22-03-17 po službenoj dužnosti protiv obveznika Đulijana Petrovića, općinskog načelnika Općine Kaštelir - Labinci, pokrenulo postupak za utvrđivanje moguće povrede odredbe članka 14. stavka 1. ZSSI/11-a, u odnosu na situaciju obavljanja funkcija člana Uprave trgovačkih društava Mavriš d.o.o. i Martinela d.o.o. istodobno s obnašanjem navedene dužnosti u razdoblju od 25. svibnja 2021. do 24. prosinca 2021., te moguće povrede odredbe članka 18. stavka 1. ZSSI/21-a u odnosu na istu situaciju u razdoblju od 25. prosinca 2021. do 30. lipnja 2022.

Obveznik se u roku utvrđenom navedenim Zaključkom očitovao dopisom koji je u Povjerenstvu zaprimljen 30. studenoga 2022. pod brojem: 711-U-2358-Pp-409/22-05-11.

U navedenom očitovanju obveznik navodi je Izjavom ovjerenom kod javnog bilježnika od 20. svibnja 2021. izjavio da će dužnost općinskog načelnika Općine Kaštelir – Labinci obnašati profesionalno od dana stupanja na dužnost, te da je istoga dana podnio ostavku na funkciju člana Uprave trgovačkih društava Mavriš d.o.o. i Martinela d.o.o., kojom se prilikom zahvalio na mogućnosti za obavljanje navedenih upravljačkih funkcija.

Navodi da je ostavke podnio, jer je izabran na navedenu javnu dužnost, te da je sam postupak imenovanja novih članova Uprave trajao dulje zbog pandemije koronavirusa. Zaključno navodi da se radilo o okolnostima na koje nije mogao utjecati te izražava uvjerenje da će Povjerenstvo uvažiti navode iz podnesenog očitovanja.

Očitovanju prileže dopisi od 20. svibnja 2021. s potpisima ovjerenima kod javnog bilježnika, kojima je obveznik Đulijano Petrović podnio ostavku na funkciju člana Uprave trgovačkog društva Mavriš d.o.o., te ostavku na funkciju člana Uprave trgovačkog društva Martinela d.o.o., upućene navedenim trgovačkim društvima, u kojima se kao datum ostavke navodi da stupa na snagu odmah, kao i Izjava od 20. svibnja 2021. upućena Općini Kaštelir – Labinci, kojom je obveznik izjavio da će profesionalno obnašati dužnost općinskog načelnika Općine Kaštelir – Labinci

Obveznik je izabran na dužnost općinskog načelnika Općine Kaštelir – Labinci u mandatu 2021. – 2025., te istu obnaša od 25. svibnja 2021., što je utvrđeno uvidom u Registar obveznika koji ustrojava i vodi Povjerenstvo.

Sukladno članku 60. ZSSI/21-a postupci započeti prije stupanja na snagu ovoga Zakona dovršit će se prema odredbama ZSSI/11-a.

S obzirom na navedenu zakonsku odredbu, te da je predmet P-409/22 formiran po službenoj dužnosti nakon stupanja ZSSI/21 na snagu, dok su okolnosti vlastitih saznanja povodom kojih je formiran nastupile prije stupanja tog Zakona na snagu te su kontinuirano trajale i nakon navedenog dana, postupak se vodio primjenom mjerodavnih odredbi ZSSI/11-a u odnosu na pravno-relevantne okolnosti koje su postojale do zaključno 24. prosinca 2021., odnosno primjenom mjerodavnih odredbi ZSSI/21-a nakon navedenog datuma.

Sukladno članku 3. stavu 1. točki 39. ZSSI/11-a općinski načelnici i njihovi zamjenici dužnosnici su u smislu odredbi istog Zakona, dok je odredbom članka 3. stavka 1. točke 34. ZSSI/21-a propisano da su općinski načelnici i njihovi zamjenici obveznici toga Zakona, stoga je Đulijano Petrović povodom obnašanja dužnosti općinskog načelnika Općine Kaštelir – Labinci dužan pridržavati se odredbi obaju navedenih Zakona.

Člankom 14. stavkom 1. ZSSI/11-a propisano je da dužnosnici ne mogu biti članovi upravnih tijela i nadzornih odbora trgovačkih društava.

Istovjetno je propisano odredbom članka 18. stavka 1. ZSSI/21-a prema kojoj obveznici ne mogu biti članovi uprave ili upravnih odbora i nadzornih odbora trgovačkih društava.

Člankom 32. stavkom 1. podstavkom 3. ZSSI/21-a kao nadležnost Povjerenstva propisano je i donošenje odluka.

Člankom 41. stavkom 2. ZSSI/21-a propisano je da odluka Povjerenstva o utvrđivanju ili neutvrđivanju postojanja sukoba interesa mora biti obrazložena i sadržavati sve elemente rješenja propisane zakonom kojim se uređuje opći upravni postupak.

Iz podataka povijesnog izvatka sudskog registra Trgovačkog suda u Pazinu za trgovačko društvo Mavriš d.o.o., OIB: 44307105804, kojem je jedini osnivač Općina Kaštelir – Labinci, proizlazi da je obveznik obnašao dužnost člana Uprave – direktora navedenog trgovačkog društva od 2014. godine, kada je upisan u sudski registar, te da je opozvan odlukom od 1. lipnja 2022. s danom 30. lipnja 2022.

Također, prema podacima povijesnog izvatka sudskog registra Trgovačkog suda u Pazinu za trgovačko društvo Martinela d.o.o., OIB: 83158952293, kojem je jedini osnivač Općina Kaštelir – Labinci, proizlazi da je obveznik obnašao dužnost člana Uprave – direktora navedenog trgovačkog društva od 2007. godine, kada je upisan u sudski registar, te da je opozvan odlukom od 1. lipnja 2022. s danom 30. lipnja 2022.

Obveznik je nakon pokretanja postupka dostavio dokaz da je odmah nakon stupanja na dužnost općinskog načelnika Općine Kaštelir – Labinci podnio ostavku na funkcije u Upravama trgovačkih društava Mavriš d.o.o. i Martinela d.o.o., pri čemu obrazlaže da je imenovanje novih članova potrajalo zbog pandemije koronavirusa.

Imajući u vidu kako je člankom 244. Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09, 152/11., 111/12., 144/12. i 68/13., 110/15. i 40/19.) propisano da ne proizlazi li iz izjave kojom je ostavka dana što drugo, ona djeluje, ako za nju postoji važan razlog, od dana kada je izjavljena društvu, u protivnom tek po proteku 14 dana od tog dana, obveznik je podnošenjem ostavke odmah po stupanju na navedenu dužnost poduzeo sve potrebne pravne radnje koje imaju za cilj prestanak članstva u Upravama navedenih trgovačkih društava za vrijeme njezina obnašanja, što je obveznicima bilo zabranjeno člankom 14. stavkom 1. ZSSI/11-a u razdoblju do 24. prosinca 2021., odnosno člankom 18. stavkom 1. ZSSI/21-a u razdoblju od 25. prosinca 2021. pa nadalje.

Stoga dulje razdoblje koje je proteklo od dana podnošenja ostavke do njezina formaliziranja imenovanjem novih članova uprava navedenih trgovačkih društva zbog objektivnih okolnosti pandemije na koje obveznik nije mogao utjecati, nije od odlučnog značaja u ovome slučaju.

Slijedom navedenog, utvrđeno je da obveznik Đulijano Petrović, općinski načelnik Općine Kaštelir - Labinci, nije počinio povredu odredbe članka 14. stavka 1. ZSSI/11-a u razdoblju od 25. svibnja 2021. do 24. prosinca 2021., odnosno povredu odredbe članka 18. stavka 1. ZSSI/21-a u razdoblju od 25. prosinca 2021. do 30. lipnja 2022., koje bi proizlazile iz obavljanja funkcija člana Uprave trgovačkih društava Mavriš d.o.o. i Martinela d.o.o. istodobno s obnašanjem navedene dužnosti.

Ova Odluka objavit će se na mrežnim stranicama Povjerenstva nakon uredne dostave obvezniku.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva nije dopuštena žalba ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Đulijano Petrović, osobnom dostavom
2. Objava na mrežnim stranicama Povjerenstva nakon uredne dostave obvezniku
3. Pismohrana